קבוצת שלמה

היסטוריה

הקבוצה הוקמה בשנת 1974 תחילה כחברת להשכרת רכב. ב־1990 הצטרפה חברת "גולד בונד/ קונטרם" לקבוצה, "גולד בונד" מתמחה בתחום אחסנת ושינוע מכולות ובמתן פתרונות לוגיסטיים למטענים.
ב־1995 השתתפה הקבוצה ברכישת מספנות ישראל וב־2003 נרכשה גם קבוצת ההחזקות "אפקון" הנסחרת בבורסה לניירות ערך בתל אביב ומתמחה בתחומי תשתיות, מערכות אלקטרומכניות, בקרה ואוטומציה וכן בתחום התקשורת.
ב־2005 הרחיבה הקבוצה את פעולתה אל מחוץ לגבולות ישראל עת הוקמה הזרוע שזכתה לכינוי "שלמה רומניה".
ב־2007 נוספה חברת "שלמה נדל"ן" וב־2008 הוקמה "שלמה ביטוח" .
ב־2011 קיבלה הקבוצה זיכיון ליבוא מותג הרכב הגרמני "אופל ישראל", ב-2017 רכשה קבוצת שלמה את פעילות החברה הסינית BYD Auto והחלה בייבוא רכבים ואוטובוסים חשמליים.

היקף הפעילות הכלכלית

מחזור הפעילות העסקית הכולל של קבוצת שלמה נמצא בצמיחה בעשר השנים האחרונות: בשנת 2008 עמד מחזור הקבוצה על 4.3 מיליארד שקלים (ארבע מיליארד ושלוש מאות מיליון), שנתיים לאחר מכן ב־2010 זינק המחזור ל־5.3 מיליארד שקלים, בשנת 2016 עמד המחזור על 6,850 מיליארד שקלים וב-2017 עומד מחזור המכירות השנתי על כ־7 מיליארד ש"ח.

שלמה ביטוח

קבוצת שלמה קיבלה בנובמבר 2007 רישיון מהמפקח על הביטוח והחלה לפעול בתחילת 2008, לקבוצה 380,000 לקוחות, עם 1000 סוכני ביטוח פעילים. לפי פרסומי החברה שווי תיק ההשקעות של החברה עומד על סך של 900 מיליון ש"ח.

אפקון החזקות

חברת "אפקון" הנמצאת בשליטה "קבוצת שלמה" (62%) מספקת מגוון של מוצרים ושירותים עבור תשתיות וטכנולוגיות למגוון חברות בשוק. באפקון, שנוסדה ב־1945 עובדים היום 1250 עובדות ועובדים. לקבוצה הון עצמי של 400 מיליון ש"ח והיא נסחרת בבורסה לפי שווי של 500 מיליון ש"ח. בשנת 2015 הגיעו רווחי החברה ל־1.4 מיליארד ש"ח.
פעילותה של אפקון מתקיימת ברחבי תבל לרבות ב-רומניה, סין, הודו, ארצות הברית ורוסיה.
לאפקון החזקות גם חטיבת בנייה השותפה בהקמת מרכז הפיתוח הבינלאומי של חברת אינטל בפתח תקווה.
חברת "אפקון" נסחרת בבורסת תל אביב

שלמה נדל"ן

"שלמה נד"לן" המחזיקה ב־500,000 מ"ר של נכסים בישראל ובמערב אירופה הוקמה ב־2007 ומתמחה בפעילות נכסי דלא ניידי. שלמה נדל״ן עוסקת בהשבחת נכסים כאשר היא רוכשת נכסים ומשביחה אותם על ידי שיפוץ, שינוי דיירים וכיוב, לרבות בתי מלון ומבני מסחר. חלק מהנכסים מוצעים למכירה וחלקם למטרת השכרה. שווי תיק הנכסים של "שלמה נדל"ן" נאמד ב־2 מיליארד ש״ח וההון העצמי מוערך בכ-600 מיליון ש"ח.

מספנות ישראל

חברת "מספנות ישראל" פועלת בתחום הצבאי כמו גם בתחום האזרחי לרבות מתן שירותי לוגיסטיקה לתחומי היבוא והייצוא.
"מספנות ישראל" היא המספנה הגדולה בישראל ואחת מהמספנות בבעלות פרטית הגדולות במזרח התיכון, בנוסף היא הנמל הפרטי הראשון והיחיד בישראל. מתקני החברה ומשרדיה ממוקמים בחלקו המזרחי של נמל הקישון בחיפה על שטח של 335 דונם שנחכר מרשות הנמלים והרכבות ומשמשים בתור נמל פרטי. לרשות החברה רציף באורך של 900 מטרים עם מים בעומק של 12 מטרים.

פעילות בינלאומית

בנוסף למדינת ישראל, מוקד פעולה משמעותי של קבוצת שלמה הוא ברומניה. "קבוצת שלמה" היא אחת משתי חברות השכרת הרכב הגדולות היום ברומניה. הקבוצה מחזיקה בנתח השוק הגדול ברומניה בתחום ההשכרה והליסינג ובנוסף היא יבואנית וזכיינית "אופל" באזור בוקרשט. נדבך מרכזי בפעילות הקבוצה הוא במכירת רכבים מיד ראשונה.

ביקורת ציבורית

שמה של קבוצת שלמה עלה בעקבות קנס כספי בסכום כולל של 1,549,100 ש"ח שהוטל בשנת 2013 על מספר יבואני רכב ובהם "קבוצת שלמה". לטענת המשרד להגנת הסביבה לא פרסמו החברות את שיעור פליטת הזיהום של המכוניות.
בהודעה שפרסם המשרד להגנת הסביבה צוין כי אין זו הפעם הראשונה שבה קבוצת שלמה נקנסת בשל ההפרה המדוברת.